T. Cabaj, poslanec: (2007-03-21):
A, samozrejme, potom už sa dotýkam tej ďalšej oblasti, o ktorej sme už hovorili, o ktorej začali kolegovia hovoriť. A to je nástup vlády Mikuláša Dzurindu a príprava novej reformy verejnej správy a postupne aj presun kompetencií na územné samosprávy, resp. nové usporiadanie. Samozrejme, to prvé obdobie bolo zaujímavé tým, že veľké debaty sme tu viedli najmä s ministerkou Schmögnerovou o fiškálnej decentralizácii, pretože často tu zaznievali názory, a ja som bol jeden z tých, ktorý tu hovoril o tom, že najskôr treba prerozdeliť finančné prostriedky a potom hovoriť o otázke kompetencií. Dokonca som parafrázoval jedného primátora, ktorý hovoril, že on ani tak nepotrebuje kompetencie, ako potrebuje finančné prostriedky, že on si potom kompetencií vytvorí toľko, koľko budú obyvatelia potrebovať tak, aby boli spokojní, aby tieto veci boli zabezpečené. Samozrejme, došlo potom k presunu kompetencií, čím sa naplnil jeden z tých programov, o ktorých sa už dlho hovorilo a na ktoré sme čakali, aby prešli kompetencie z orgánov štátnej správy na obce a vyššie územné celky, to bolo 20. septembra 2001, zákon štyristošestnástka. Samozrejme, nastali určité problémy, ktoré sme aj tak trochu predpokladali, ale ktoré sa postupne darilo riešiť, pretože samospráva sa vedela s mnohými vecami vysporiadať oveľa pružnejšie ako, bohužiaľ, musím to povedať, štátna správa, ktorá dosť tvrdo na niektoré veci reagovala. A preto ak ku koncu svojho funkčného obdobia pán Nižňanský na výbore informoval o skutočnosti, že najnovšie bude pokračovať v reforme samosprávy, tak vtedy sme ho trochu prosili, aby do samosprávy nechodil, pretože samospráva pri rozbitej štátnej správe bolo to, čo nám vôbec fungovalo a zabezpečovalo chod Slovenskej republiky v prospech občanov Slovenskej republiky. Samozrejme, veľa sa na tú tému pohovorilo aj v súvislosti s prerozdelením štátnej správy a vytvorením špecializovanej štátnej správy, keď predtým v integrovanej štátnej správe sme mali všetky tieto úrady sústredené pod jednou strechou v okresnom úrade. Zrušením okresných úradov došlo k presunu kompetencií na špecializované miestne štátne správy. To bolo takisto schválené tu v Národnej rade. A to je množstvo zákonov od štyristosedemnástky, štyristodvadsaťtrojky, štyristopäťdesiattrojky, už z roku 2003 päťstopätnástky, kde aj došlo k zániku potom okresných úradov, päťstoosemnástky, päťstodevätnástky, päťstodvadsaťpäťky, päťstotridsaťštvorky, päťstodeväťdesiatšestky po šesťstoosmičku. To boli presuny kompetencií na špecializované miestne štátne správy. Veľa sa už na tú tému hovorilo. Z každej strany, ktorá pri tomto predkladaní vystupovala, či to bola vtedy vládna koalícia a dnes opozícia, vtedy veľmi túto činnosť obhajovali, tvrdili, ako je to veľmi dobré, máme iné skúsenosti, medzi občanmi. My sme boli práve tí, ktorí sme na to upozorňovali, že  vytvorením veľkého množstva špecializovanej štátnej správy dôjde k roztriešteniu štátnej správy a problémom, ktoré následne budú mať naši občania. Dokonca parafrázoval som jedenkrát, že nie je to len otázka budov, v ktorých je umiestnená špecializovaná štátna správa. Ale vyvolalo to aj také rozpaky, že po dokončení tejto reformy nastala taká situácia, že obyvateľom bolo pomaly treba dať cestovnú mapu, podľa ktorej by sa na turistických chodníkoch oboznamovali s umiestnením jednotlivých budov a úradov, ktoré sú rozhádzané po mestách. Preto sme mali rôzne úrovne prvostupňových výkonov v štátnej správe. Niektoré boli v okrese, niektoré boli na kraji, niektoré boli len na úrovni centra, dokonca sme mali aj také prípady. Takže toto chcem povedať, že nestotožňoval som sa týmto krokom a stále si za tým stojím, že rušenie okresných úradov nebol dobrý krok. Bol to nešťastný krok. Na jednej strane sa tvrdilo, že sa to robí v prospech občana, na druhej strane sa vytvorilo množstvo úradov. A tu som to už povedal, že kým predtým sme mali jedného prednostu okresného úradu, teraz v našom okrese pôsobia deviati prednostovia týchto úradov špecializovanej štátnej správy a celkove týchto špecializovaných štátnych správ vzniklo 16. To len ako pre poriadok, aby sme si tieto veci povedali, že takýmto spôsobom aj došlo k usporiadaniu, resp. neusporiadaniu týchto vecí. Samozrejme, je potrebné ešte spomenúť zákon č. 302/2001 Z. z. zo 4. júla o samospráve vyšších územných celkov, o samosprávnych krajoch, následne teda aj zákon, podľa ktorého prebehli voľby do vyšších územných celkov. Tu mám len jednu poznámku. Už tá diskusia tu prebiehala, pretože parlament rozhodol nepokračovať v rokovaní o novele zákona, ktorý už tu bol predložený, ktorým malo dôjsť k premenovaniu firiem z vyššieho územného celku na župu. Už som mal možnosť diskutovať na túto tému. A zopakujem tú otázku, čo som povedal na tom spoločnom výbore, že či tí, ktorí hovoria o župnom usporiadaní alebo o župách v rámci samosprávnych krajov, vedia, že župa, to bol štátny úrad, nie samospráva, predstavitelia štátnej moci, ale nie samosprávy. Len to pre poriadok treba povedať, že samosprávny kraj je vyšší územný celok, ale župa bol štátny úrad. Pritom ďalšia vec, to je základné, čo nás práve učili. Neviem, akým spôsobom sa dá zmeniť zákon, ktorý má už v názve zákon o samospráve vyšších územných celkov alebo zákon o samosprávnych krajoch. A v texte ideme zmeniť podstatu teda tohto zákona, ktorý je. Takže len pre pozornosť upozorňujem, že v prípade akejkoľvek zmeny je potom zrejme potrebné prísť s novým zákonom, lebo nedá sa tento zákon novelizovať v tom zmysle alebo v tom zámere, ktorý majú predkladatelia, ktorí o tom uvažovali. Nedá mi nedotknúť sa tejto analýzy vývoja súčasného stavu verejnej správy, pretože padajú tu rôzne názory v diskusii, že je tam množstvo štatistických údajov a neviem čo všetko okolo toho. Kolegovia, ktorí ste boli na výbore, si pamätáte, že v prvopočiatku, keď sa začalo o tejto analýze uvažovať v minulom roku, keď sme diskutovali ešte v Papierničke na tú tému, už vtedy sme hovorili, že niekde musíme tie podklady zobrať. Ja som vtedy upozorňoval, že ministerstvo vnútra zrejme k otázkam samosprávy nebude schopné nám dať podklady z jednoduchého dôvodu, lebo 2. decembra boli voľby primátorov, starostov, poslancov obecných, miestnych a mestských zastupiteľstiev. A jednoducho ťažko sa dalo predpokladať, že v tom čase budú k dispozícii ľudia, ktorí by spracovali podklady. Preto aj je veľmi málo informácií o výkone týchto samosprávnych činností. Pritom ale, samozrejme, je priestor, aby sa v tom pokračovalo. A ja preto aj upozorňujem na túto analýzu, že na mnohé otázky, ktoré tu padali, je odpoveď vôbec v úvode tejto informácie, jednak s tým, že súčasťou opatrení, ktoré na základe vykonanej analýzy navrhlo Ministerstvo vnútra Slovenskej republiky, by mala byť aj integrácia orgánov miestnej štátnej správy v pôsobnosti ministerstva pôdohospodárstva, ministerstva práce, sociálnych vecí, rodiny a tak ďalej. Takisto k otázke bezpečnostných rád. Keď tu kolegovia na tú tému diskutovali, hneď na prvej strane je na to odpoveď. Vláda zároveň vo svojom uznesení k správe o analýze súhlasila, aby problematika bezpečnostných rád krajov bola riešená v zámere ďalšieho rozvoja a výstavby bezpečnostného systému Slovenskej republiky do roku 2010, ktorý má byť v zmysle uznesenia Bezpečnostnej rady Slovenskej republiky č. 128 z 29. januára 2007 a uznesenia vlády Slovenskej republiky č. 119 zo 14. februára 2007 vypracovaný a predložený na rokovanie Bezpečnostnej rady Slovenskej republiky a následne na rokovanie vlády. To len upozorňujem, že diskutovali sme o niečom alebo sme mali výhrady k niečomu, čo je už v tej analýze, čo sa teda objavilo. A ďalej, takisto k tým číslam, keď sa o nich hovorí. Dávam do pozornosti len obvodmi územie pôsobnosti, 727 miestnych orgánov štátnej správy z celkového počtu 742 analyzovaných územných orgánov štátnej správy, to sú kraje a okresy. A tu je pekne teda rozpísané kto kde čo v akej pôsobnosti pôsobí. Zo 742 analyzovaných miestnych orgánov štátnej správy má 179 postavenie služobného úradu a je zamestnávateľom. Sú rozpočtovými organizáciami štátu, ktoré sú svojimi príjmami, výdavkami zapojené na rozpočet odvetvového ministerstva a v prípade prvostupňových orgánov na rozpočet príslušného druhostupňového miestneho orgánu štátnej správy. Z uvedeného počtu 179 úradov je to 14 úradov zriadených na celoštátnej úrovni, medzi ktoré napr. patrí Ústredie práce, sociálnych vecí a rodiny, a 6 inšpekčných orgánov, 83 úradov zriadených na krajskej úrovni, z ktorých je 72 druhostupňových krajských úradov, 3 správy finančnej kontroly a 8 inšpektorátov práce, 82 úradov zriadených na obvodnej úrovni, medzi ktoré patrí 46 úradov práce, sociálnych vecí a rodiny a 36 regionálnych úradov verejného zdravotníctva. To sú len veci, ktoré som  vytiahol alebo teda pripomenul z tejto analýzy, pretože je to tam obsiahnuté a bolo treba si to tam nájsť. Ďalej, je tu takisto zaradený návrh postupu vypracovania koncepcie komunálnej reformy v Slovenskej republike. Takisto keď si to nalistujete v tomto našom materiáli, všetko je tu, akým spôsobom sa majú riešiť aj otázky komunálnej politiky, aj otázky ďalšieho vzdelávania verejnej správy. Samozrejme, na tom stretnutí v Papierničke my sme diskutovali veľa aj na tému vzdelávania tých, na koho bola presunutá pôsobnosť štátnej správy, kde bol urobený teda presun kompetencií, pretože ak aj v minulosti niekto vykonával na úseku štátnej správy určitú agendu špecializovanú, tak dokazoval si odbornú spôsobilosť, aby ju mohol vykonávať. Teraz, keď sme toto presunuli na obce, samozrejme, v podstatnej časti teda na starostov a primátorov, pretože zastupiteľstvo sa zíde raz za dva mesiace, takže týmto to bolo presunuté na obce, iba dva orgány to môžu vykonávať, je táto realita takýmto spôsobom usporiadaná, že je potrebné hľadať možnosti, ako zabezpečiť dovzdelávanie tých ľudí, ktorí v oblasti aj preneseného výkonu štátnej správy budú tieto úlohy plniť, tak aby to bolo v prospech občanov Slovenskej republiky. Toľko, vážené kolegyne, kolegovia, ja som považoval za potrebné v rámci diskusie povedať k tomuto materiálu, ktorý máme pred sebou. Samozrejme, je potom priestor ešte, aby som reagoval na vystúpenia jednotlivých rečníkov a ich pripomienky, ktoré budú mať. Ďakujem pekne.